b'\n_START_ARTICLE_\nGrenad\xc4\x83 F1 (Fran\xc8\x9ba)\n_START_SECTION_\nDescriere\n_START_PARAGRAPH_\nGrenada F1 a fost proiectat\xc4\x83 \xc3\xaen timpul Primului R\xc4\x83zboi Mondial, fiind livrat\xc4\x83 trupelor \xc3\xaen prim\xc4\x83vara anului 1915. F1 avea form\xc4\x83 de par\xc4\x83 \xc8\x99i un \xc3\xaenveli\xc8\x99 caracteristic cu aspect de ananas, format din crest\xc4\x83turi longitudinale \xc8\x99i transversale care u\xc8\x99urau fragmentarea corpului grenadei. Din anul 1917, grenadele F1 au folosit focosul automat perfec\xc8\x9bionat Billant. Acesta era impermeabil \xc8\x99i ac\xc8\x9biona cu \xc3\xaent\xc3\xa2rziere. Prin ac\xc8\x9bionarea mecanismului de aprindere, percutorul aprindea \xc3\xaenc\xc4\x83rc\xc4\x83tura folosind o caps\xc4\x83 detonant\xc4\x83. Explozia putea omor\xc3\xae sau neutraliza solda\xc8\x9bii inamici afla\xc8\x9bi \xc3\xaen teren deschis pe o raz\xc4\x83 de 200 metri. Grenada s-a dovedit a fi o arm\xc4\x83 de succes, fiind copiat\xc4\x83 de c\xc4\x83tre armata american\xc4\x83 (Grenada MK1 care s-a dovedit a fi \xc3\xaens\xc4\x83 un e\xc8\x99ec) \xc8\x99i de for\xc8\x9bele bol\xc8\x99evice din Rusia (Grenada F1 sovietic\xc4\x83)._NEWLINE_Grenada F1 folosea la \xc3\xaenceputul celui de-al Doilea R\xc4\x83zboi Mondial focosul cu \xc3\xaent\xc3\xa2rziere M1935. Acest model a reprezentat principala grenad\xc4\x83 de m\xc3\xa2n\xc4\x83 defensiv\xc4\x83 a armatei franceze \xc3\xaen timpul r\xc4\x83zboiului. Grenada F1 a fost retras\xc4\x83 din dotarea trupelor franceze dup\xc4\x83 r\xc4\x83zboi.'